Krásne a radostné, to však áno.
Nedá nám totiž nemyslieť na ľudí v núdzi, s ktorými sa denne stretávame a pomáhame im. Aj v čase, keď si pripomíname Pánove narodenie, nezostanú naši núdzni bokom. Organizujeme mikulášske večierky, štedré večere a silvestrovské posedenia pre deti z rodín v núdzi, pre osamelých či bezdomovcov, pre dôchodcov... V tomto požehnanom čase sa svieti v oknách našich hospicov, detských domov, domoch pokojnej staroby a tiež v charitatívno-sociálnych centách a farských charitách či v mnohých ďalších charitných zariadeniach.
Naše rodiny si za tie roky už zvykli, že Vianoce nie sú len naše. Nesmie sa nám stať to, čo hostinským v Betleheme, ktorí dakedy dávno neprijali Máriu, a tým neprijali malého Ježiška. Naši chudobní sú Máriou. S ňou preukazujeme pohostinnosť aj Ježišovi. Vítame ho nielen v našich príbytkoch, ale aj v našich srdciach.
Do nového roka praje charita svojim zamestnancom a dobrovoľníkom aby sa nám spolu darilo s Božou pomocou napĺňať naše poslanie v službe núdznym. Ďakujeme Katolícke cirkvi, všetkým MVO, a všetkým spolupracovníkom vrátane našich partnerov a sponzorov. Za všetku obetavú prácu vyslovujeme Pán Boh odplať.
Všetkým ľuďom, o ktorých sa staráme, nech Pán udelí požehnanie v ich ťažkých životných situáciách.
Všetkým dobrodincom, ktorý prostredníctvom Slovenskej katolíckej charity v roku 2005 pomáhali ľuďom v núdzi úprimne ďakujeme.
Zároveň ďakujeme masmédiám a všetkým novinárom, ktorí svojou prácou šíria osvetu na pomoc núdznym.
Prehľad posledných zbierok
Zbierka na pomoc postihnutým tsunami vyniesla 9 797549,72 Sk. SKCH sa zamerala na krajiny postihnuté tsunami, kde smerovalo najmenej pomoci: 2,3 milióna Sk sme poslali do Mjanmarska (bývalej Barmy). Zo zbytku sa realizuje projekt obnovy územia v Somálsku.
Stav zbierky na pomoc Pakistanu je 2 805 506 Sk. Z toho jedným miliónom prispelo MZV SR. Peniaze budú použité na prípravu základného vybavenia na prežitie zimy, najmä o zimné prikrývky a stany so zdvojeným povrchom prostredníctvom sesterskej organizácie Rakúskej katolíckej charity.